Åsne Seierstad

Åsne Guldahl Seierstad (født 10. februar 1970 i Oslo) er en norsk journalist og sakprosaforfatter. Hun er særlig kjent for dokumentariske bøker med skildringer av hverdagsliv i krigs- og konflikt­områder.Seierstad er cand.mag. fra Universitetet i Oslo med fagene russisk, spansk og idéhistorie. Hun ble frilansjournalist for Arbeiderbladet mens hun studerte statsvitenskap ved Universitetet i Moskva. 
Hun holdt til i Russland fra 1993 til 1996, hvor hun dekket krigen i Tsjetsjenia. I 1997 var hun reporter i Kina. Fra 1998 til 2000 arbeidet hun i Dagsrevyen i NRK, og dekket blant annet krigen i Kosovo. Senere har hun dekket både krigen i Afghanistan og krigen i Irak under den amerikanske invasjonen i 2003 for både norsk og svensk fjernsyn.
Som reporter er hun inspirert av den polske journalisten Ryszard Kapuściński.


== Forfatterskap ==
Bokhandleren i Kabul er en sakprosabok som er skrevet etter metoden «deltagende observerende intervju», og utgitt i 2002 på forlaget Cappelen Damm. Metoden gir dyp innsikt i intervjuobjektet. Metoden er ellers mest brukt av sosialantropologer. Metoden benyttet i boken reflekter ikke det etiske aspektet knyttet til metoden, da flere av intervjuobjektene blir utlevert i den grad at de er gjenkjennbare og dermed kan skape uheldige konsekvenser i lys av afghansk kultur. Dermed blir det misvisende å knytte teksten til metoden "deltagende observerende intervju". Boken har ligget i 41 sammenhengende uker på bestselgerlisten i The New York Times.
Seierstad er blitt kritisert for innholdet i boken, og den omtalte bokhandleren, Shah Mohammed Rais, saksøkte henne og forlaget for Oslo tingrett. I tingretten tapte forfatteren og forlaget, og de ble dømt til å betale bokhandlerens kone, Suraia Rais, en oppreisning på kr 125 000 hver. Retten mente boken krenker privatlivets fred og beskrev følelsene og tankene til bokhandleres kone uten å ha dekning for det. Videre skal Seierstad ikke ha handlet i god tro, og bokhandlerens kone er blitt krenket gjennom boken.Seierstad og forlaget anket dommen til Borgarting lagmannsrett der de ble frikjent i desember 2011. Saken ble anket til Høyesterett. Høyesterett ga Seierstad og forlaget medhold i mai 2015.I 2016 gav hun ut boka To søstre som handler om hvordan to søstre fra Bærum ble radikalisert og reiste til Syria for å slutte seg til terrororganisasjonen IS. Boka ble belønnet med Brageprisen i klassen for beste sakprosabok. Boka var tiårets tredje mest solgte sakprosabok i Norge.I oktober 2022 kom boka Afghanerne, også den nominert til Brageprisen. Juryen skrev: "Åsne Seierstad står frem som en modig fortolker av vår nærmeste samtid. Afghanerne blir stående som inngangsport til fortellingen om de menneskelige omkostningene i lys av NATOs engasjement og Norges rolle i Afghanistan."


== Familie ==
Hun er datter av amanuensis Dag Seierstad og lektor Frøydis Guldahl. Hun var tidligere samboer med musiker Trygve Seim som hun har to barn med.


== Hedersbevisninger ==
1999: Gullruten
2001: Fritt Ords honnør
2002: Årets frilanser
2002: Bokhandlerprisen
2003: Den store journalistprisen
2003: Årets Peer Gynt
2004: EMMA (Ethnic Multicultural Media award)
2004: Prix de Libraires
2016: Brageprisen i klassen for beste sakprosabok for «To søstre»
2016: Neshornet, Klassekampens kulturpris


== Bibliografi ==
2000 Med ryggen mot verden: Portretter fra Serbia
2002 Bokhandleren i Kabul
2003 Hundre og en dag
2007 De krenkede 
2013 En av oss : En fortelling om Norge
2016 To søstre 
2022: Afghanerne


== Referanser ==


== Eksterne lenker ==
(en) Åsne Seierstad – kategori av bilder, video eller lyd på Commons 
(en) Åsne Seierstad på Internet Movie Database 
(en) Åsne Seierstad på Twitter 
(no) Åsne Seierstad i Store norske leksikon
(no) Åsne Seierstad i Cappelen Damm Forlag
(no) Åsne Seierstad i NRK Forfatter